РЕГЛАМЕНТ ЗА ИЗПЪЛНЕНИЕ (ЕС) № 898/2014 НА КОМИСИЯТА
от 18 август 2014 година
за отмяна на окончателното антидъмпингово мито върху вноса на активен въглен на прах с произход от Китайската народна република след преразглеждане с оглед на изтичане на срока на действие на мерките съгласно член 11, параграф 2 от Регламент (ЕО) № 1225/2009 на Съвета
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 9 и член 11, параграф 2 от него,
като има предвид, че:
A. ПРОЦЕДУРА
1. Действащи мерки
(1)
След провеждане на антидъмпингово разследване („първоначалното разследване“) Съветът наложи окончателно антидъмпингово мито върху вноса на активен въглен на прах (АВП), понастоящем класиран с код по КН ex 3802 10 00 с произход от Китайската народна република (КНР), („окончателните антидъмпингови мерки“) с Регламент (ЕО) № 1006/1996 (2). Мерките бяха под формата на фиксирано мито от 323 EUR за тон (нетно тегло).
(2)
След като извърши две преразглеждания с оглед на изтичане на срока на действие на мерките, Съветът запази действащите мерки съответно с Регламент (ЕО) № 1011/2002 (3) („първото преразглеждане с оглед на изтичането на срока на действие на мерките“) и Регламент (ЕО) № 649/2008 (4) („второто преразглеждане с оглед на изтичането на срока на действие на мерките“).
2. Искане за преразглеждане с оглед на изтичане на срока на действие на мерките
(3)
След публикуването на известие за предстоящото изтичане на срока на действие на действащите окончателни антидъмпингови мерки (5) на 9 април 2013 г. Комисията получи искане за започване на преразглеждане с оглед на изтичане на срока на действие на тези мерки съгласно член 11, параграф 2 от основния регламент. Искането бе подадено от дружествата Cabot Norit Nederland BV и Cabot Norit (UK) Ltd. („заявителите“) от името на производители, които съставляват съществен дял - в конкретния случай повече от 25 % - от общото производство на АВП в Съюза.
(4)
Искането се основаваше на вероятността изтичането на срока на действие на мерките да доведе до продължаване на дъмпинга и до повторно възникване на вреда за промишлеността на Съюза.
3. Започване на преразглеждане с оглед на изтичане на срока на действие на мерките
(5)
След като се консултира с консултативния комитет и установи, че са налице достатъчно доказателства за започване на преразглеждане с оглед на изтичане на срока на действие на мерките, на 6 юли 2013 г. Комисията обяви с известие („известието за започване на преразглеждане“), публикувано в Официален вестник на Европейския съюз (6), започването на преразглеждане с оглед изтичане на срока на действие на мерките съгласно член 11, параграф 2 от основния регламент.
Б. ОТТЕГЛЯНЕ НА ИСКАНЕТО ЗА ПРЕРАЗГЛЕЖДАНЕ С ОГЛЕД НА ИЗТИЧАНЕ НА СРОКА НА ДЕЙСТВИЕ НА МЕРКИТЕ И ПРЕКРАТЯВАНЕ НА ПРОЦЕДУРАТА
(6)
С писмо до Комисията от 7 май 2014 г. заявителите официално оттеглиха искането си за преразглеждане с оглед на изтичане на срока на действие на мерките.
(7)
В съответствие с член 9, параграф 1 от основния регламент при оттегляне на искане за преразглеждане процедурата може да бъде прекратена, освен ако прекратяването не би било в интерес на Съюза.
(8)
Разследването не извади наяве съображения, които да сочат, че такова прекратяване би било в противоречие с интереса на Съюза. Поради това Комисията счете, че настоящата процедура следва да бъде прекратена, а антидъмпинговото мито в сила - отменено.
(9)
Заинтересованите страни бяха съответно информирани за това и им бе предоставена възможност за коментар. Не бяха получени коментари.
(10)
Поради това Комисията стига до заключението, че антидъмпинговата процедура по отношение на вноса в Съюза на АВП с произход от КНР следва да бъде прекратена, а антидъмпинговото мито - отменено.
(11)
Oтмяната на мерките, предвидени в настоящия регламент, e в съответствие със становището на комитета, създаден по силата на член 15, параграф 1 от основния регламент,
ПРИЕ НАСТОЯЩИЯ РЕГЛАМЕНТ:
Член 1
Антидъмпинговото мито върху вноса на активен въглен на прах, понастоящем класиран с код по КН ex 3802 10 00 (код по ТАРИК 3802100020), с произход от Китайската народна република, се отменя и съответната процедура се прекратява.
Член 2
Настоящият регламент влиза в сила в деня след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 18 август 2014 година.